[{"text_idx": "#000005", "text": "Radio Havano Kubo festas gravan datrevenon"}, {"text_idx": "#000008", "text": "Esperantistoj radio-amantaj jam delonge au\u0306skultas tiajn mesag\u0302ojn per la mallongaj ondoj de Radio Havano Kubo, ankau\u0306 en Esperanto."}, {"text_idx": "#000009", "text": "Kvankam en aprilo 1961 okazis la unuaj elsendoj, Radio Havano Kubo oficiale naskig\u0302is la 1-an de majo 1961."}, {"text_idx": "#000010", "text": "La ideo krei internacian radiostacion naskig\u0302is en 1958 inter la sekvantoj de Fidel Castro. Ili celis diskonigi la okazaj\u0302ojn politikajn kaj sociajn, tial ke Kubo ne havis internacian radiostacion, nur komercajn kaj distrajn staciojn kun loka elsendo-kapablo."}, {"text_idx": "#000011", "text": "Tio signifas, ke la internacia radiostacio naskig\u0302is pro informbezonoj pri la nova situacio en la lando, kaj por kontrau\u0306stari la misinformojn diskonigitajn de pluraj grandaj informservoj en aliaj landoj."}, {"text_idx": "#000012", "text": "La defioj teknikaj estis sufic\u0302e grandaj kaj tial oni devis krei teknikan konsilantaron, kiu de 1959 g\u0302is 1961 sukcesis dungi spertulojn enlande kaj ankau\u0306 fakulon de BBC, kiu kontribuis al la postaj pas\u0302oj. Tiamaniere oni akiris la bezonatajn ekipaj\u0302ojn por konstrui la mallong-ondan elsendo-stacion en Havano."}, {"text_idx": "#000013", "text": "En februaro 1960 ekvalidis kontrakto kun la svisa kompanio Brown Boveri por akiri la alt-potencajn mallongondajn dissendilojn, plus antenojn kaj aliajn bezonatajn ilojn; la 27-an de majo alvenis la ekipaj\u0302oj per s\u0302ipo el Hamburgo. Pliaj teknikaj problemoj aperis dum la muntado de la dissendiloj, sed finfine, c\u0302io estis preta en aprilo 1961."}, {"text_idx": "#000014", "text": "Tiel naskig\u0302is Radio Havano Kubo, la unua kaj sola kuba radiostacio je mallongaj ondoj por internacia disau\u0306digo."}, {"text_idx": "#000015", "text": "G\u0302ia mesag\u0302o disvastig\u0302is tra la tuta Suda kaj Norda Ameriko, poste kreskis lau\u0306 la tempopaso g\u0302is finfine okazas dissendoj en nau\u0306 lingvoj: hispana, franca, angla, portugala, araba, kec\u0302ua, gvarania, kreola kaj Esperanto."}, {"text_idx": "#000017", "text": "La esperantlingva elsendado komencig\u0302is la 11-an de septembro 1988. De tiam la radiostacio elsendas tre variajn programojn en nau\u0306 lingvoj al la tuta mondo. La sumo de la programoj en c\u0302iuj nau\u0306 lingvoj estas pli ol 30 horoj tage. Krom novaj\u0302oj, Radio Havano Kubo prezentas la kulturajn kaj muzikajn ric\u0302aj\u0302ojn de la insulo."}, {"text_idx": "#000018", "text": "Nuntempe, pro alveno kaj akiro de novaj teknologioj, Radio Havano Kubo ig\u0302as plur-rimeda komunikilo, kiu posedas retpag\u0302ojn en ses lingvoj, inter kiuj estas ankau\u0306 Esperanto."}, {"text_idx": "#000019", "text": "G\u0302i restas la sola mallongonda radiostacio de Kubo, certe la sola elsendanta en Esperanto. G\u0302i havas fidelan au\u0306skultantaron kaj profesian personaron. G\u0302i dau\u0306re estas amika voc\u0302o trairanta la mondon."}, {"text_idx": "#000020", "text": "Vizitu nin c\u0302e nia retejo."}, {"text_idx": "#000022", "text": "anteno: metalo ilo starigita por elsendi au\u0306 ricevi radio-programojn."}]